EURÓPSKA KOMISIA V Bruseli12. 3. 2018 COM(2018) 123 final SPRÁVA KOMISIE EURÓPSKEMU PARLAMENTU A RADE Výročná správa o vykonávaní nástrojov Európskej únie na financovanie vonkajších činností v roku 2016 {SWD(2018) 64 final}



1.Globálne záväzky Európska únia začala v roku 2016 diskutovať o budúcnosti Európy, vykonávaní programu trvalo udržateľného rozvoja do roku 2030 a jej 17 cieľov trvalo udržateľného rozvoja dohodnutých na Valnom zhromaždení OSN v roku 2015 a takisto stanovila Globálnu stratégiu pre zahraničnú a bezpečnostnú politiku EÚ (ďalej len „globálna stratégia“). V roku 2016 boli EÚ a jej členské štáty aj naďalej najväčšími poskytovateľmi rozvojového financovania na svete, pričom celosvetovo prispeli viac ako polovicou oficiálnej rozvojovej pomoci (ODA). Samotná Európska komisia vyplatila v rámci ODA v mene EÚ viac ako 10,3 miliardy EUR s cieľom znížiť chudobu vo svete, zabezpečiť udržateľný hospodársky, sociálny a environmentálny rozvoj a podporovať demokraciu, právny štát, dobrú správu vecí verejných a rešpektovanie ľudských práv. V reakcii na mnohé katastrofy spôsobené človekom a prírodné katastrofy, ktoré sa udiali v roku 2016, bol rozpočet EÚ na humanitárnu pomoc v roku 2016 najvyšším vôbec, a to vo výške 2,3 miliárd EUR (vrátane posilnenia ERF), pričom sa poskytla humanitárna pomoc vo forme potravín, prístrešia, ochrany, zdravotnej starostlivosti a čistej vody pre viac ako 120 miliónov ľudí vo viac ako 80 krajinách. Globálna stratégia pre zahraničnú a bezpečnostnú politiku EÚ (globálna stratégia) Globálna stratégia na rok 2016 sa zameriava na vytvorenie „spoločnej vízie“ a „spoločných postupov“ pre „silnejšiu Európu“. V rámci tejto stratégie sa stanovujú kľúčové záujmy a zásady EÚ a poskytuje sa plán na vytvorenie dôveryhodnejšej, zodpovednejšej a pohotovejšej EÚ vo svete, ktorý bude usmerňovať opatrenia EÚ na ďalšie roky. Ciele vonkajšej činnosti EÚ a vízia programu 2030 sú úplne konzistentné, pričom ciele trvalo udržateľného rozvoja budú prierezovým rozmerom pre vykonávanie globálnej stratégie EÚ. V súlade s touto stratégiou sa EÚ v roku 2016 zamerala na svojich päť prioritných oblastí politiky: investovanie do odolnosti štátov a spoločností na východ a na juh od Európy a zabezpečenie integrovaného prístupu ku konfliktom a krízam; posilnenie bezpečnosti a obrany; posilnenie spojitosti medzi vnútornou a vonkajšou politikou, s osobitným dôrazom na migráciu; aktualizácia existujúcich alebo príprava nových regionálnych a tematických stratégií a zintenzívnenie úsilia v oblasti verejnej diplomacie. Silnejší globálny aktér Európska únia sa neustále snaží o vytváranie mieru vo svete a vedie a podporuje rokovania s cieľom znížiť napätie vo svete. V roku 2016 to zahŕňalo začiatok vykonávania historickej medzinárodnej dohody o iránskom jadrovom programe a mierovej dohody medzi vládou a hnutím Revolučné ozbrojené sily Kolumbie (Fuerzas Armadas Revolucionarias de Colombia – FARC) v Kolumbii. Počas celého roka EÚ aj naďalej zohrávala vedúcu úlohu pri medzinárodnom úsilí zameranom na riešenie krízy na Ukrajine a spolupráci so svojimi medzinárodnými partnermi s cieľom poskytovať podporu v Sýrii, Iraku a Líbyi proti činnostiam Dá’iš. Nástroj na podporu stability a mieru je jedným z nástrojov, prostredníctvom ktorých môže EÚ plniť svoju úlohu „silnejšieho globálneho aktéra“ zvýšením účinnosti a súdržnosti činností Únie v oblasti reakcie na krízu, predchádzania konfliktom, budovania mieru a pripravenosti na krízy, ako aj pri riešení globálnych a nadregionálnych hrozieb. Opatrenia reakcie na krízu umožňujú okamžitú reakciu na nepredvídané udalosti; je to kľúčový prvok umožňujúci EÚ rýchlo vytvoriť politické projekty, ktoré môžu pomôcť pri citlivých diplomatických procesoch a situáciách konfliktu, a vytvoriť nové možnosti dialógu a riešenia konfliktov. Tento nástroj zohľadňuje aj potrebu podporiť budovanie a posilňovanie kapacít občianskej spoločnosti a ďalších organizácií zapojených do budovania mieru. Európska únia ďalej zvyšovala odolnosť a pripravenosť tretích krajín na ochranu ich strategických aktív, keď ich ohrozujú mnohé potenciálne hybridné útoky od terorizmu až po organizovaný zločin, a na zmierňovanie chemických, biologických, rádioaktívnych a jadrových (CBRN) rizík, ako preukazuje spoločné oznámenie o boji proti hybridným hrozbám . Nový konsenzus o rozvoji V septembri 2015 medzinárodné spoločenstvo reagovalo na vznik nových trendov a globálnych výziev prijatím programu 2030 a 17 cieľov trvalo udržateľného rozvoja. V reakcii na to Európska komisia predložila v roku 2016 návrh nového Európskeho konsenzu o rozvoji , v ktorom sa zosúlaďuje rozvojová politika EÚ s programom 2030, pričom sa náležite zohľadňuje akčný program z Addis Abeby a Parížska dohoda o zmene klímy. Nový európsky konsenzus o rozvoji podpísaný v júni 2017 po trojstranných diskusiách s Európskym parlamentom a Radou poskytuje spoločnú víziu a rámec pre činnosť v oblasti rozvojovej spolupráce pre Európsku úniu a jej členské štáty.

Podporuje koherentný prístup k ľuďom, planéte, prosperite, mieru a partnerstvu („päť P“ programu 2030). Odstránenie chudoby je naďalej primárnym cieľom a zároveň komplexne integruje sociálny, hospodársky a environmentálny rozmer trvalo udržateľného rozvoja. Konsenzus o rozvoji opätovne potvrdzuje záväzok EÚ k súdržnosti politík v záujme rozvoja (PCD), ktorá si vyžaduje zohľadnenie cieľov rozvojovej spolupráce v politikách, ktoré pravdepodobne ovplyvnia rozvojové krajiny, a to ako dôležitý príspevok k dosiahnutiu cieľov trvalo udržateľného rozvoja v partnerských krajinách. Obdobie po skončení platnosti Dohody z Cotonou Súčasná dohoda o partnerstve z Cotonou medzi EÚ a 79 africkými, karibskými a tichomorskými krajinami (AKT) bude platiť do roku 2020. Dohoda je najväčším, najkomplexnejším a najdlhšie trvajúcim geografickým partnerstvom na svete. Pomohla znížiť chudobu, zvýšiť stabilitu a integrovať krajiny AKT do svetového hospodárstva. Po rozsiahlych konzultáciách sa v spoločnom oznámení z roku 2016 „Obnovené partnerstvo s africkými, karibskými a tichomorskými krajinami“ stanovili základné prvky nevyhnutné na vytvorenie silnejšieho obnoveného politického partnerstva s krajinami AKT založeného na skutočnom partnerstve rovnocenných partnerov a hľadaní spoločných riešení spoločných problémov. Rodové otázky Európska únia sa už od svojho založenia zaviazala k rodovej rovnosti a rešpektovaniu práv žien a dievčat a k posilňovaniu ich postavenia. V akčnom pláne pre rodovú rovnosť v oblasti vonkajších vzťahov na roky 2016 – 2020 sa stanovuje ambiciózny rámec opatrení na podporu začlenenia rodových perspektív do všetkých návrhov programov EÚ, politík a politických dialógov s partnerskými krajinami a v medzinárodných rokovaniach, ako aj na posilnenie partnerstiev so všetkými príslušnými zainteresovanými stranami. Zahŕňa štyri hlavné piliere: zabezpečenie telesnej a duševnej nedotknuteľnosti dievčat a žien, a to aj prostredníctvom boja proti všetkým formám násilia a škodlivých praktík; posilnenie postavenia v hospodárskej a sociálnej oblasti; posilnenie zohľadňovania názorov žien a ich angažovanosti; a posun v inštitucionálnej kultúre. V roku 2016 boli vytvorené základy pre plnenie akčného plánu, ako napr. národné analytické štúdie. Uplatňovanie hľadiska rodových otázok v Zambii Rozvojová spolupráca so Zambiou, konkrétne prostredníctvom portfólia Európskeho rozvojového fondu (ERF), poukazuje na osvedčené postupy pri uplatňovaní hľadiska rodovej rovnosti s dôslednou pozornosťou venovanou rodovej rovnosti v rôznych programoch a činnostiach. Pozornosť sa zameriava napríklad na obchodníčky v sektore poľnohospodárstva, rodové otázky v správe vecí verejných a začlenenie rodových otázok do politického dialógu. Energia z udržateľných zdrojov a zmena klímy V rámci hlavnej iniciatívy EÚ globálna aliancia proti zmene klímy (GCCA+) sa stratégia aktualizovala tak, aby odzrkadľovala Parížsku dohodu o zmene klímy a program 2030, a v septembri bola v Bruseli zorganizovaná celosvetová vzdelávacia akcia, ktorá prilákala viac ako 250 účastníkov zo 45 krajín. V rámci GCCA+ bolo v roku 2016 schválených sedem nových opatrení pre krajiny, pričom sa naďalej podporujú najzraniteľnejšie krajiny (malé ostrovné rozvojové štáty a najmenej rozvinuté krajiny). Príspevky EÚ a jej členských štátov na podporu rozvojových krajín pri znižovaní emisií skleníkových plynov a pri vyrovnávaní sa s vplyvmi zmeny klímy v roku 2016 celkovo dosiahli 20,2 miliardy EUR (z toho 2,7 miliardy EUR z rozpočtu EÚ a Európskeho rozvojového fondu a 1,9 miliardy EUR z Európskej investičnej banky). V rámci nástroja partnerstva EÚ pokračovala v prijímaní nových opatrení v oblasti klímy so strategickými partnermi, ako sú Čína, Brazília, Mexiko a Južná Kórea. Týmito opatreniami sa podporuje vedúca globálna úloha EÚ pri riešení otázky zmeny klímy a pri podpore prechodu na nízkouhlíkové hospodárstva. Poľnohospodárske terénne školy v Malawi V rámci boja proti zmene klímy v Malawi a podpory odolného poľnohospodárstva boli prostredníctvom GCCA+ založené poľnohospodárske terénne školy na podporu udržateľného poľnohospodárstva. Pomocou prístupu „učenie sa v praxi“ sa poľnohospodári naučili rozširovať a diverzifikovať svoju produktivitu; znížila sa degradácia pôdy a podnietili sa integrované sociálne činnosti na zabezpečenie súdržnosti. Projekt je prínosom pre 43 000 zraniteľných osôb v 7 200 domácnostiach v štyroch okresoch. Európska komisia pracuje na zlepšení prístupu k spoľahlivým a udržateľným zdrojom energie ako „zelenému“ motoru pre rast. Prostredníctvom záväzkov prijatých v roku 2016 sa Európska komisia zameriava na zlepšenie prístupu k energii pre 40 miliónov ľudí na celom svete (z toho 30 miliónov v Afrike), zvýšenie podielu energie z obnoviteľných zdrojov o šesť a pol gigawattov (GW) v celosvetovom meradle a päť GW v Afrike a ušetrenie 15 miliónov ton (z toho 11 ton v Afrike) emisií oxidu uhličitého ročne v celosvetovom meradle do roku 2020. Ľudské práva a dobrá správa vecí verejných

V roku 2016 EÚ uskutočnila dialógy a konzultácie o ľudských právach so 43 partnerskými krajinami a regionálnymi zoskupeniami a pokračovala v podpore organizácií občianskej spoločnosti pre ľudské práva a obhajcov ľudských práv. Na boj proti korupcii bol zavedený nový multisektorový prístup. Tým sa ďalej posilní prepojenie v celej škále sektorov (spravodlivosť, reforma verejnej správy, reforma sektora bezpečnosti, zlepšenie podnikateľského prostredia a reforma colníctva) a subjektov vykonávajúcich určitú formu dohľadu a kontrolných funkcií (občianska spoločnosť, médiá, oznamovatelia, najvyššie kontrolné inštitúcie a parlamenty). Dobrá správa v Benine Na základe odporúčaní Transparency International začala Európska komisia v roku 2016 vykonávať dohodu o dobrej správe vecí verejných a rozvoji pre Benin, ktorá zastrešuje podporu riadenia verejných financií, spravodlivosti a súkromného sektora s cieľom pomôcť zlepšiť celkové mechanizmy integrity Beninu. Podpora partnerských krajín pri transformácii ich bezpečnostných systémov je kľúčovým prvkom zlepšenia riadenia. Podpora základných slobôd a participatívne posudzovanie bezpečnostných potrieb rôznych skupín vrátane tých najzraniteľnejších patria medzi kľúčové ciele nového celoeurópskeho strategického rámca na podporu reformy sektora bezpečnosti (SSR) . Financovanie rozvoja Na splnenie cieľov trvalo udržateľného rozvoja budú okrem spoľahlivých politík potrebné veľké investície, najmä v rozvojových krajinách. Oficiálna rozvojová pomoc vo forme grantov je naďalej nevyhnutná, ale musí byť doplnená ďalšími nástrojmi a zdrojmi financovania, ako je mobilizácia domácich zdrojov alebo súkromné investície. Vykonávanie inovačného akčného programu dohodnutého v roku 2015 na tretej Medzinárodnej konferencii o financovaní rozvoja v Addis Abebe, v rámci ktorého sa riešia všetky zdroje financovania a ktorý pokrýva spoluprácu v celom rade otázok vrátane technológií, vedy, inovácií, obchodu a budovania kapacít, pokračovalo aj v roku 2016. Navrhovaný európsky vonkajší investičný plán je jasným príkladom silného záväzku EÚ realizovať tento program. Týmto plánom sa zavádza nová filozofia programu týkajúca sa rozsiahlych spôsobov vykonávania na dosiahnutie cieľov trvalo udržateľného rozvoja. Nový Európsky fond pre trvalo udržateľný rozvoj bude hlavným nástrojom EÚ na prilákanie súkromných a verejných investícií do chudobných a nestabilných krajín. Predstavuje nový integrovaný spôsob spolupráce s partnerskými krajinami EÚ, členskými štátmi, medzinárodnými finančnými inštitúciami, inými darcami a so súkromným sektorom s cieľom zlepšiť investície v Afrike a susedstve EÚ na podporu vytvárania dôstojných pracovných miest, trvalo udržateľného rozvoja a riešenia základných príčin neregulárnej migrácie a núteného vysídľovania obyvateľstva.

2.Globálny vplyv Migrácia a mobilita V roku 2016 EÚ zvýšila svoje úsilie o splnenie svojich záväzkov v oblasti migrácie a mobility v súlade s európskou migračnou agendou z roku 2015 . Útvary Európskej komisie reagovali na bezprostredné situácie spôsobené veľkým prílivom utečencov a migrantov a zároveň riešili hlavné príčiny migrácie. Riešenie dlhodobých výziev a príležitostí spojených s migráciou a núteným vysídľovaním je neoddeliteľnou súčasťou politiky integrovaného rozvoja a spolupráce EÚ. S cieľom riešiť výzvy spôsobené rastúcim počtom migrantov a utečencov, ktorí riskujú životy, aby sa dostali do Európy, prijala EÚ rad opatrení. V nadväznosti na vyhlásenie EÚ a Turecka z 18. marca 2016 a na účinné uzavretie západobalkánskej trasy sa výrazne znížil počet prechodov migrantov a stratených životov. Napriek tomuto úsiliu došlo v roku 2016 doteraz k najväčším stratám na životoch migrantov a utečencov na ceste do Európy, pričom prudko stúpol počet úmrtí na trase cez stredné Stredozemie z Líbye. Európska únia zvýšila svoju podporu a zintenzívnila dialóg so všetkými zainteresovanými stranami, ktoré sa aktívne venujú otázkam migrácie v Líbyi, s cieľom zlepšiť riadenie migračných tokov. Nový rámec partnerstva orientovaný na výsledky bol spustený v júni 2016 a zaviedol sa ním nový prístup EÚ v oblasti migrácie posilňujúci spoluprácu s prioritnými partnerskými krajinami. Kombináciou okamžitých a dlhodobých opatrení sa rámec zameriava na záchranu životov, boj proti prevádzačstvu a obchodovaniu s ľuďmi a riešenie základných príčin neregulárnej migrácie a núteného vysídľovania. V apríli 2016 Európska komisia uverejnila svoje oznámenie „Dôstojný život: od závislosti od pomoci k sebestačnosti; Nútené vysídľovanie a rozvoj“ , ktorým sa posilnil prístup EÚ k nútenému vysídľovaniu zameraný na rozvoj. Tento politický rámec, ktorý zahŕňa podporu vysídlených skupín obyvateľstva a hostiteľských komunít, predstavoval významný príspevok EÚ k Svetovému humanitárnemu samitu, ktorý sa uskutočnil v máji 2016 a ktorým sa riadi finančná pomoc EÚ v oblasti núteného vysídľovania. Pokiaľ ide o finančnú pomoc a rýchlo sa rozvíjajúcu situáciu v oblasti migrácie opísanú vyššie, finančné prostriedky EÚ sa rýchlo mobilizovali vrátane príspevku EÚ a jej členských štátov vo výške 3 miliárd EUR koordinovaných prostredníctvom nástroja EÚ pre utečencov v Turecku a regionálneho trustového fondu EÚ v reakcii na sýrsku krízu. Na konci roka 2016 boli uzavreté aj dva pakty EÚ s Jordánskom a Libanonom, ktoré pomáhajú poskytovať vzdelávanie a zamestnanie pre osoby vysídlené v dôsledku sýrskej krízy v hostiteľských komunitách. Program pre lepšie riadenie migrácie Program pre lepšie riadenie migrácie v rámci časti trustového fondu EÚ pre Afriku určenej Africkému rohu sa zameriava na lepšie riadenie migrácie na regionálnej úrovni. To sa dosiahne prostredníctvom programov budovania kapacít a poskytovania vybavenia vládnym inštitúciám zapojeným do chartúmskeho procesu (neustály dialóg o posilnenej spolupráci v oblasti migrácie a mobility). Poskytuje sa podpora na pomoc pri vytváraní a používaní štatistických údajov týkajúcich sa migrácie, vyšetrovania, stíhania a súdenia v prípadoch obchodovania s ľuďmi a prevádzačstva alebo na zlepšenie riadenia hraníc. Poskytuje sa tiež pomoc pri rozvoji politík týkajúcich sa obchodovania s ľuďmi a prevádzačstva, zabezpečenia ochrany obetí a zvyšovania povedomia o nebezpečenstvách neregulárnej migrácie, ako aj o možnostiach legálnej migrácie a mobility. Núdzový trustový fond pre stabilitu a riešenie základných príčin neregulárnej migrácie a vysídľovania osôb v Afrike, ktorý bol zriadený v novembri 2015, poskytuje nový vykonávací nástroj na riešenie základných príčin neregulárnej migrácie. Umožňuje EÚ byť koordinovanejšou, pružnejšou a pohotovejšou, pokiaľ ide o skutočné potreby na mieste, viac než kedykoľvek predtým. Vo svojom prvom celom roku fungovania umožnil trustový fond pre Afriku schválenie viac ako 100 projektov za viac ako 1,5 miliardy EUR.

Spojitosť medzi bezpečnosťou a rozvojom Nástroj EÚ na podporu stability a mieru sa zaoberá otázkami potrieb reakcie na krízu v súvislosti s bezpečnosťou ako predpokladom rozvojovej spolupráce. Akcie financované v rámci nástroja na podporu stability a mieru posilňujú bezpečnosť prostredníctvom podpory mediácie, budovania mieru, okamžitého poskytovania výhod mieru, boja proti obchodovaniu so zbraňami, podpory sektoru bezpečnosti a ďalších súvisiacich činností. V júli 2016 bola navrhnutá zmena nástroja na podporu stability a mieru, aby EÚ mohla rozšíriť svoju pomoc v rámci tohto nástroja tak, aby pri navrhovaní svojich programov zahŕňala financovanie budovania kapacít pre bezpečnosť a rozvoj so zvýšeným zameraním na spojitosť medzi bezpečnosťou a rozvojom. Týmto pozmeňujúcim návrhom by sa EÚ umožnilo poskytovať odborné vzdelávanie a mentorstvo, zlepšovanie nesmrtonosných zariadení a infraštruktúry a za mimoriadnych okolností podporovať vojenských aktérov partnerských krajín v kontexte širšieho procesu reformy sektora bezpečnosti alebo budovania kapacít na podporu rozvoja a bezpečnosti pre rozvoj. Je to v súlade s preklenujúcim cieľom trvalo udržateľného rozvoja a ak existuje dohoda medzi Európskou úniou a dotknutou partnerskou krajinou, tento prístup je nevyhnutný na zachovanie alebo obnovenie podmienok potrebných pre trvalo udržateľný rozvoj, a to aj v prípade kríz a v kontexte nestabilných a destabilizovaných situácií. Spojitosť medzi humanitárnou pomocou a rozvojom Európska únia prikladá veľkú dôležitosť prepojeniu medzi humanitárnou pomocou, ktorá je potrebná ako okamžitá reakcia na krízové situácie, a strednodobejšími a dlhodobejšími rozvojovými opatreniami. Spojitosť medzi humanitárnou pomocou a rozvojom je zložitá a vyžaduje si zvýšenú koordináciu. Spoločný program rozvoja humanitárnej pomoci sa už dlho označuje ako prepojenie pomoci, obnovy a rozvoja (LRRD) a predstavuje hlavný cieľ medzinárodnej pomoci. Potreba ďalej investovať do tohto prístupu bola opätovne potvrdená v záveroch Rady z 12. mája 2016 o Svetovom humanitárnom samite. Napríklad na riešenie problému stabilizácie v Iraku po Dá’iš je potrebné rýchlo koordinovať reakciu. Z tohto dôvodu Európska komisia koordinovala humanitárne a rozvojové opatrenia na zohľadnenie dlhodobého vývoja v ranom štádiu a útvary Európskej komisie spoločne pripravili komplexný akčný plán, ktorý zahŕňa všetky činnosti a plány v koncepcii LRRD s úmyslom ďalšieho úzkeho programovania s členskými štátmi a inými podobne zmýšľajúcimi darcami.



3.Zodpovednosť a výsledky Európska komisia pravidelne monitoruje výsledky a podáva správy o výsledkoch opatrení financovaných EÚ na celom svete prostredníctvom rámca EÚ pre výsledky v oblasti medzinárodnej spolupráce a rozvoja. Nasleduje výber globálnych výsledkov, ktoré možno pripísať projektom a programom financovaným EÚ, ktoré sa skončili v období od polovice roka 2015 do polovice roka 2016. Opatrenia EÚ – kľúčové výsledky v roku 2016 Dobrá správa vecí verejných Programy právnej pomoci, ktoré sú zásadné pre zabezpečenie rovnosti pred zákonom tým, že poskytujú právo na právne poradenstvo a právo na spravodlivý proces, priniesli priamy prospech 923 000 ľuďom. Predchádzanie konfliktom, budovanie mieru a bezpečnosť Programy, ktoré sa osobitne zameriavali na podporu civilného budovania mieru po skončení konfliktu a/alebo predchádzanie konfliktom, priniesli priamy prospech 314 000 ľuďom. Udržateľné poľnohospodárstvo, potravinová bezpečnosť a výživa Vo vidieckych oblastiach získalo poradenské služby 1 118 000 ľudí, pričom tieto služby pridali hodnotu ich produkcii a zlepšili vzťahy medzi poľnohospodármi a trhmi. Energetika

Prístup k službám poskytovania energie z udržateľných zdrojov získalo 1 103 000 ľudí. Vzdelávanie Bolo vyškolených 84 000 učiteľov, čím sa poskytol základ pre budúce vzdelávanie a zručnosti. Zdravotníctvo Bolo distribuovaných 165 000 000 sieťok proti hmyzu, aby sa zabránilo šíreniu malárie . Prírodné zdroje, životné prostredie a zmena klímy Na 12 694 000 hektároch chránených oblastí sa podarilo pomôcť zabezpečiť biologickú rozmanitosť a chrániť prírodné dedičstvo. Doprava Bolo vybudovaných, obnovených alebo udržiavaných 4 100 km ciest s cieľom zabezpečiť lepší prístup k doprave, najmä pre najviac znevýhodnené skupiny. Zamestnanosť a sociálna ochrana Prospech z odborného vzdelávania a prípravy (OVP)/rozvoja zručností a ďalších aktívnych programov trhu práce zameraných na zlepšenie zamestnateľnosti, produktivity a konkurencieschopnosti v partnerských krajinách malo 198 000 ľudí. Obchod a rozvoj súkromného sektora Prístup k úverom, aby sa im pomohlo vyhnúť sa rizikám a investovať, získalo 13 000 firiem.



4.Globálny vplyv V Afrike V apríli 2016 sa v Addis Abebe stretla Komisia Africkej únie a Európska komisia, aby diskutovali o prioritných oblastiach spoločnej stratégie EÚ a Afriky vrátane migrácie, mieru, bezpečnosti a udržateľného rastu. Posilnenie tohto strategického partnerstva EÚ a Afriky bolo kľúčovou politickou prioritou a prioritou spolupráce v roku 2016 a EÚ pokračovala vo svojom úsilí o podporu udržateľného a inkluzívneho rastu v celej Afrike. V spoločnom oznámení „Obnovené partnerstvo s africkými, karibskými a tichomorskými krajinami“ sa načrtla vízia, ktorej cieľom je transformovať partnerstvo na silnejšiu alianciu, ktorá môže účinne prispieť k budovaniu pokojných, stabilných, prosperujúcich a odolných štátov a spoločností na celom kontinente. Spolupráca EÚ s Afrikou v oblasti mieru a bezpečnosti sa v roku 2016 významne zintenzívnila s výraznou podporou poskytnutou v rámci mierového nástroja pre Afriku s cieľom posilniť africkú mierovú a bezpečnostnú štruktúru a financovať africké operácie na podporu mieru, napríklad mnohonárodné spoločné zásahové jednotky proti Boko Haram.

MIKES bojuje proti pytliactvu Projekt Minimalizácia nelegálneho usmrcovania slonov a iných ohrozených druhov (MIKES) je zameraný na vytváranie spoľahlivých a nestranných údajov o stave kľúčových ohrozených druhov a hrozbách pre ne v Afrike, Karibiku a Tichomorí, na pomoc pri zlepšovaní vymáhania práva v boji proti pytliactvu a obchodovaniu s voľne žijúcimi druhmi a na vytvorenie systému núdzovej reakcie na náhle zvýšenie nelegálneho zabíjania a obchodu. Autor fotografie: APN Michael Lorentz Trustový fond EÚ pre Afriku v akcii: Sahel a jazero Čad Do konca roka 2016 bolo v rámci časti trustového fondu EÚ pre Afriku určenej Sahelu a jazeru Čad schválených 65 projektov vo výške 918,5 milióna EUR, ktoré pokrývajú dôležité krajiny pôvodu a tranzitu migrácie vrátane Mali, Nigeru, Nigérie a Senegalu. Medzi projekty patrí zvyšovanie odolnosti najzraniteľnejších skupín v krajinách pôvodu, podpora zamestnanosti mládeže, rozvoj súkromného sektora a podnikania, podpora práce občianskej spoločnosti v boji proti radikalizácii, ako aj potravinová a výživová bezpečnosť, zdravotnícke a vzdelávacie služby a sociálna ochrana. V regióne rozširovania Európska komisia pokračovala vo vykonávaní svojej strednodobej stratégie rozširovania, ako sa uvádza v oznámení o politike rozširovania EÚ prijatej v novembri 2016 . V prístupovom procese sa dôrazne zameriava na zásadu uprednostňovania základných zásad, v rámci ktorej sú ústrednými otázkami právny štát, základné práva, posilňovanie demokratických inštitúcií vrátane reformy verejnej správy, ako aj hospodársky rozvoj a konkurencieschopnosť. V európskom susedstve V roku 2016 bola zavedená revidovaná európska susedská politika (ESP) . V rámci ESP sa stanovuje stabilizácia v krajinách európskeho susedstva EÚ ako dôležitá politická priorita EÚ. V uplynulom roku EÚ zintenzívnila svoje vzťahy s krajinami ESP tým, že začala rokovania o prioritách partnerstva tak na východe, ako aj na juhu. Vzťahy s Ukrajinou, Gruzínskom a Moldavskom pokračovali prostredníctvom ďalšieho vykonávania príslušných dohôd o pridružení. V roku 2016 Európska únia pokračovala v politickom dialógu s Úniou pre Stredozemie na podporu regionálnej spolupráce na juhu. Regionálny trustový fond EÚ zriadený v reakcii na krízu v Sýrii bol zriadený v decembri 2014 s cieľom umožniť koherentnú a integrovanú reakciu EÚ na túto krízu. Východiskové geografické zameranie fondu sa týkalo susedných krajín Sýrie: Jordánska, Libanonu a Turecka, ale v roku 2015 sa rozšírilo na Irak a krajiny na západnom Balkáne ako krajiny mimo EÚ postihnuté utečeneckou krízou. Do konca roku 2016 Regionálny trustový fond EÚ zriadený v reakcii na krízu v Sýrii mobilizoval 932 miliónov EUR v dohodnutých príspevkoch, z toho 815 miliónov EUR z rozpočtu EÚ, pričom príspevky od členských štátov predstavovali 92 miliónov EUR a sumou 24 miliónov EUR prispelo Turecko. Aktívny Regionálny trustový fond EÚ vytvorený v reakcii na krízu v Sýrii: zdravie, živobytie a budovanie kapacít Pilotný program vo výške 53 miliónov EUR v piatich krajinách s Červeným krížom/Červeným polmesiacom prináša úžitok najmenej 700 000 utečencom v Turecku, Libanone, Severnom Iraku, Jordánsku a Egypte s cielenými projektmi v oblasti živobytia, zdravotníctva a budovania kapacít. Ázia, Stredná Ázia a Tichomorie V roku 2016 poskytla globálna stratégia ďalší impulz pre angažovanosť EÚ v Ázii. Globálna stratégia uznáva historické väzby Európy s Áziou a priame spojenie medzi európskou prosperitou a ázijskou bezpečnosťou. Prehĺbenie spolupráce v oblasti bezpečnosti medzi EÚ a Áziou vrátane boja proti terorizmu a zlepšenie prepojenia medzi EÚ a Áziou sú prioritnými oblasťami. Európska únia pokračovala vo svojom úsilí o zvýšenie angažovanosti hlavných poskytovateľov pomoci, ktorí nie sú členmi EÚ, v rámci programu OSN 2030 a v roku 2016 sa posilnili strategické partnerstvá prostredníctvom úspešných samitov s Indiou, Čínou a Japonskom.